2.  ปัจจัยความเสี่ยง

2.1 ความเสี่ยงจากความไม่แน่นอนของสภาวะเศรษฐกิจ

คาดว่าภาวะเศรษฐกิจในปี 2553 จะเติบโตได้ราวร้อยละ 3.5-4.5
ซึ่งเป็นผลจากการปรับตัวดีขึ้นของภาคการส่งออกตามแนวโน้มการฟื้นตัวของเศรษฐกิจโลก
อย่างไรก็ตาม ยังมีความไม่แน่นอนในการฟื้นตัวของเศรษฐกิจโลก
ปัญหาวิกฤตทางการเงินในประเทศกรีซ ความตึงเครียดในคาบสมุทรเกาหลี
และหลายประเทศทั่วโลกเริ่มทยอยปรับลดหรือยกเลิกมาตรการกระตุ้นเศรษฐกิจต่างๆที่ได้ดำเนินมาแล้ว
อาจส่งผลต่อการเติบโตทางเศรษฐกิจของโลกโดยรวม
นอกเหนือจากความเสี่ยงจากปัจจัยภายนอกประเทศดังกล่าวแล้ว
ยังมีความไม่แน่นอนจากปัจจัยภายในประเทศที่เพิ่มขึ้นจากความวุ่นวายทางการเมืองภายในประเทศซึ่งกระทบความเชื่อมั่นในการบริโภคและการลงทุน
และผลกระทบจากการระงับโครงการลงทุนในนิคมอุตสาหกรรมมาบตาพุดที่มีต่อการลงทุนโดยรวมอีกด้วย

อย่างไรก็ตาม
บริษัทและบริษัทย่อยมีนโยบายให้ความสำคัญกับการส่งออกไปยังต่างประเทศในหลายประเทศเพิ่มขึ้นเพื่อขยายตลาดและกระจายความเสี่ยงจากการพึ่งพิงภาวะเศรษฐกิจภายในประเทศเป็นส่วนใหญ่

  2.2 ความเสี่ยงจากการผันผวนของราคาเหล็กกล้าไร้สนิมรีดเย็น

เหล็กกล้าไร้สนิมรีดเย็นหรือสเตนเลสรีดเย็นเป็นวัตถุดิบสำคัญของบริษัท
ซึ่งการเคลื่อนไหวของราคาเหล็กกล้าไร้สนิมรีดเย็นในประเทศจะมีการเปลี่ยนแปลงตามอุปสงค์และอุปทานของผู้ผลิตและผู้ใช้เหล็กกล้าไร้สนิมรีดเย็นทั่วโลก
และเนื่องจากเหล็กกล้าไร้สนิมประกอบด้วยส่วนผสมที่สำคัญคือ โครเมียม นิเกิล และคาร์บอน
ดังนั้นราคาของส่วนผสมที่เป็นวัตถุดิบดังกล่าวโดยเฉพาะนิเกิลซึ่งเป็นส่วนประกอบหลักนั้นจะมีส่วนสำคัญที่ทำให้ราคาของเหล็กกล้าไร้สนิมรีดเย็นทั่วโลกผันแปร

อย่างไรก็ตาม
บริษัทมีการติดตามราคาวัตถุดิบอย่างใกล้ชิดเพื่อประเมินสถานการณ์และแนวโน้มของราคาวัตถุดิบเพื่อนำมาประกอบการพิจารณาตัดสินใจในการสั่งซื้อและบริหารจัดการวัตถุดิบคงคลังให้มีความเหมาะสมและรวดเร็วสอดคล้องกับราคาตลาดโลกของวัตถุดิบเพื่อลดผลกระทบจากความผันผวนด้านราคาของวัตถุดิบ

2.3 ความเสี่ยงจากการพึ่งพิงผู้ผลิตวัตถุดิบที่สำคัญ

  2.3.1 ความเสี่ยงจากการพึ่งพิงผู้ผลิตและจัดจำหน่ายม้วนเหล็กกล้าไร้สนิมรีดเย็น

วัตถุดิบหลักของบริษัท คือ ม้วนเหล็กกล้าไร้สนิมรีดเย็น (cold rolled stainless steel
coil) โดยงวดปีบัญชี 2552 และ งวดปีบัญชี 2553
บริษัทสั่งซื้อม้วนเหล็กกล้าไร้สนิมรีดเย็นจากผู้ผลิตในประเทศที่สำคัญ ได้แก่ บริษัท ไทยน๊อคซ์
สเตนเลส จำกัด (มหาชน) คิดเป็นสัดส่วนร้อยละ 29.30 และร้อยละ 34.38
ของยอดซื้อรวมตามลำดับ จากการที่มีผู้ผลิตเหล็กกล้าไร้สนิมรีดเย็นรายใหญ่ในประเทศน้อยราย
และการจัดหาเหล็กกล้าไร้สนิมรีดเย็นจากต่างประเทศจะต้องใช้เวลาในการขนส่ง
ทำให้บริษัทมีความเสี่ยงจากการขาดแคลนวัตถุดิบในกรณีที่ผู้ผลิตรายใหญ่ในประเทศดังกล่าวไม่สามารถจัดส่งวัตถุดิบให้กับบริษัทได้ตามกำหนด
และบริษัทไม่สามารถจัดหาวัตถุดิบจากแหล่งอื่นเข้ามาทดแทนได้ทันแผนการผลิตและแปรรูปสินค้าตามที่ได้รับคำสั่งซื้อสินค้าจากลูกค้า

อย่างไรก็ตาม บริษัทได้มีการวางแผนการสั่งซื้อวัตถุดิบล่วงหน้าโดยนำระบบการจัดการห่วงโซ่อุปทาน
หรือ Supply Chain Management มาใช้
ประกอบกับบริษัทสั่งซื้อม้วนเหล็กกล้าไร้สนิมรีดเย็นจากผู้ผลิตดังกล่าวเป็นเวลานานและไม่เคยมีการค้างชำระค่าสินค้า
ส่งผลให้บริษัทมีความสัมพันธ์ที่ดีกับผู้ผลิตม้วนเหล็กกล้าไร้สนิมรีดเย็นดังกล่าว
และจากการดำเนินงานของบริษัทในอดีตที่ผ่านมา บริษัทยังไม่เคยประสบปัญหาขาดแคลนวัตถุดิบ
ทำให้บริษัทเชื่อมั่นว่าจะไม่ได้รับผลกระทบหรือความเสียหายใดๆ
ในการสั่งซื้อวัตถุดิบจากผู้ผลิตดังกล่าว

  2.3.2 ความเสี่ยงจากการพึ่งพิงผู้ผลิตสเตนเลสเกรดเฉพาะ

  บริษัทย่อยรายบริษัท สเตนเลสทางเลือก จำกัด (เดิมชื่อ "บริษัท ดี-สเตนเลส
  จำกัด")ประกอบธุรกิจจำหน่ายผลิตภัณฑ์สเตนเลสเกรดเฉพาะ
  โดยบริษัทเป็นผู้จัดหาผลิตภัณฑ์สเตนเลสเกรดเฉพาะดังกล่าว
  ปัจจุบันบริษัทซื้อสเตนเลสเกรดเฉพาะส่วนใหญ่จาก Nippon Metal Industry Co., Ltd.
  ประเทศญี่ปุ่น โดยปัจจุบันบริษัท และบริษัทย่อยรายบริษัท สเตนเลสทางเลือก จำกัด
  เป็นคู่ค้าเพียงรายเดียวในประเทศไทยของ Nippon Industry Co., Ltd. โดยงวดปีบัญชี
  2552 และ งวดปีบัญชี 2553 บริษัทสั่งซื้อสเตนเลสเกรดพิเศษจาก Nippon Metal Industry
  Co., Ltd. คิดเป็นสัดส่วนร้อยละ 33.16 และร้อยละ 20.30 ของยอดซื้อรวมตามลำดับ
  บริษัทจึงมีความเสี่ยงจากการพึ่งพิงผู้ผลิตสเตนเลสเกรดเฉพาะรายดังกล่าว
  และอาจขาดแคลนสเตนเลสเกรดเฉพาะในกรณีที่ผู้ผลิตรายดังกล่าวไม่สามารถจัดส่งวัตถุดิบให้แก่บริษัทได้ตามกำหนด
  และบริษัทไม่สามารถจัดหาวัตถุดิบจากแหล่งอื่นเข้ามาทดแทนได้ทันแผนการผลิตและแปรรูปสินค้าตามที่ได้รับคำสั่งซื้อสินค้าจากลูกค้า

ที่ผ่านมาบริษัทสั่งซื้อสเตนเลสเกรดเฉพาะจาก Nippon Metal Industry Co., Ltd.
ประเทศญี่ปุ่น และบริษัทเป็นคู่ค้าเพียงรายเดียวในประเทศไทยของ Nippon Metal Industry
Co., Ltd. บริษัทสั่งซื้อสเตนเลสเกรดเฉพาะจาก Nippon Metal Industry Co., Ltd.
เพียงรายเดียวเนื่องจากผู้ผลิตรายดังกล่าวสามารถผลิตสเตนเลสเกรดเฉพาะได้อย่างมีคุณภาพมากกว่าและเป็นที่ยอมรับจากลูกค้าเมื่อเทียบกับผู้ผลิตสเตนเลสเกรดเฉพาะจากประเทศจีนและอินเดีย

อย่างไรก็ตาม
บริษัทมีความสัมพันธ์อันดีกับผู้ผลิตสเตนเลสเกรดเฉพาะรายดังกล่าวเนื่องจากได้ร่วมมือกันพัฒนาสเตนเลสเกรดเฉพาะนิกเกิลต่ำที่มีคุณภาพร่วมกันในประเทศไทยและต่างประเทศภายใต้เครื่องหมายการค้า
D-STAINLESS รวมถึงการออกงานแสดงสินค้าร่วมกันทั้งในประเทศ และต่างประเทศ

  2.3.3 ความเสี่ยงจากการพึ่งพิงผู้ผลิตเหล็กชุบสังกะสี

บริษัทประกอบธุรกิจจำหน่ายและแปรรูปเหล็กชุบสังกะสี
ปัจจุบันบริษัทซื้อเหล็กชุบสังกะสีจากผู้ผลิตในประเทศเพียงรายเดียว คือ บริษัท กรุงเทพผลิตเหล็ก
จำกัด (มหาชน) โดยงวดปีบัญชี 2552 และ งวดปีบัญชี 2553บริษัทสั่งซื้อเหล็กชุบสังกะสีจากบริษัท
กรุงเทพผลิตเหล็ก จำกัด (มหาชน) คิดเป็นสัดส่วนร้อยละ 7.38 และร้อยละ 10.96
ของยอดซื้อรวม บริษัทจะนำเหล็กชุบสังกะสีมาแปรรูปตามขนาดที่ลูกค้ากลุ่มเป้าหมายต้องการ
บริษัทจึงมีความเสี่ยงจากการพึ่งพิงผู้ผลิตเหล็กชุบสังกะสีรายดังกล่าว
และความเสี่ยงจากการขาดแคลนเหล็กชุบสังกะสีในกรณีที่ผู้ผลิตรายดังกล่าวไม่สามารถจัดส่งวัตถุดิบให้กับบริษัทได้ตามกำหนด
และบริษัทไม่สามารถจัดหาวัตถุดิบจากแหล่งอื่นเข้ามาทดแทนได้ทันแผนการผลิตและแปรรูปสินค้าตามที่ได้รับคำสั่งซื้อสินค้าจากลูกค้า
ที่ผ่านมาบริษัทสั่งซื้อเหล็กชุบสังกะสีจากบริษัท กรุงเทพผลิตเหล็ก จำกัด (มหาชน)
เพียงรายเดียวเนื่องจากผู้ผลิตรายดังกล่าวสามารถผลิตเหล็กชุบสังกะสีได้มีคุณภาพ
ทำให้บริษัทสามารถแปรรูปตามขนาดต่างๆ ได้ตามความต้องการของลูกค้ากลุ่มเป้าหมาย

อย่างไรก็ตาม บริษัทได้มีการวางแผนการสั่งซื้อเหล็กชุบสังกะสีล่วงหน้า
และบริษัทมีความสัมพันธ์ที่ดีกับผู้ผลิตเหล็กชุบสังกะสีรายดังกล่าว
และจากการดำเนินงานของบริษัทในอดีตที่ผ่านมา
บริษัทยังไม่เคยประสบปัญหาขาดแคลนเหล็กชุบสังกะสี

2.4 ความเสี่ยงเกี่ยวกับการย้ายฐานการผลิตของลูกค้าซึ่งเป็นผู้ประกอบการในอุตสาหกรรมต่างๆ

ผลิตภัณฑ์สเตนเลสของบริษัทและบริษัทย่อยจำหน่ายแก่ลูกค้าในประเทศโดยลูกค้าดังกล่าวส่วนใหญ่เป็นผู้ประกอบการจากต่างประเทศที่มาตั้งโรงงานในประเทศไทย
ซึ่งเป็นผู้ประกอบการในอุตสาหกรรมต่างๆ เช่น อุตสาหกรรมเครื่องใช้ไฟฟ้า อุตสาหกรรมก่อสร้าง
อุตสาหกรรมคอมพิวเตอร์ อุตสาหกรรมยานยนต์ เป็นต้น โดยใน งวดปีบัญชี 2552
บริษัทและบริษัทย่อยมียอดขายในประเทศจำนวน 1,950.76 , ล้านบาท คิดเป็นสัดส่วนร้อยละ
95.77 ของยอดขายรวม และในงวดปีบัญชี 2553 บริษัทและบริษัทย่อยมียอดขายในประเทศจำนวน
1,907.59 ล้านบาท คิดเป็นสัดส่วนร้อยละ 96.81 ของยอดขายรวม
บริษัทและบริษัทย่อยจึงมีความเสี่ยงเกี่ยวกับการย้ายฐานการผลิตของลูกค้าซึ่งเป็นผู้ประกอบการในอุตสาหกรรมต่างๆ
ไปประเทศอื่นๆ เช่น ประเทศเวียดนาม อินเดีย ซึ่งมีต้นทุนด้านแรงงานต่ำกว่าประเทศไทย
อันอาจส่งผลกระทบต่อยอดขายของบริษัทและบริษัทย่อย

อย่างไรก็ตาม เมื่อพิจารณาจากจำนวนของผู้ขอรับการส่งเสริมการลงทุน
ยังพบว่าผู้ประกอบการต่างประเทศยังมีความสนใจลงทุนในประเทศไทย
โดยเฉพาะผู้ประกอบการจากประเทศญี่ปุ่น ทั้งนี้
เนื่องจากประเทศไทยมีความได้เปรียบในด้านการจัดหาวัตถุดิบ สาธารณูปโภคพื้นฐาน และการขนส่ง
รวมทั้งหากลูกค้าดังกล่าวจะย้ายฐานการผลิตบริษัทและบริษัทย่อยจะทราบล่วงหน้าประมาณไม่ต่ำกว่าหนึ่งปีซึ่งจะทำให้สามารถวางแผนปรับเปลี่ยนการผลิตได้
โดยบริษัทและบริษัทย่อยได้มีการติดตามนโยบายการลงทุนของลูกค้าซึ่งเป็นผู้ประกอบการในอุตสาหกรรมต่างๆ
อย่างต่อเนื่องเพื่อนำข้อมูลดังกล่าวมาใช้ในการวางแผนนโยบายการดำเนินธุรกิจและวางแผนการผลิตเพื่อรองรับความเปลี่ยนแปลงต่างๆ
ขณะเดียวกัน
บริษัทมีการกระจายธุรกิจเข้าสู่อุตสาหกรรมหลักต่างๆของประเทศเพื่อลดความเสี่ยงต่อการพึ่งพิงอุตสาหกรรมใดอุตสาหกรรมหนึ่งโดยเฉพาะ
และได้บริการลูกค้าด้วยการจัดหาวัตถุดิบคุณภาพในเกรดต่างๆที่หลากหลาย
รวมไปถึงการแปรรูปเพื่อเพิ่มมูลค่าในด้วยกระบวนการผลิตที่มีคุณภาพ เช่นบริษัทย่อยรายบริษัท ออโต้
เม็ททอล จำกัด ได้กระจายความเสี่ยงโดยการจำหน่ายสินค้าประเภทท่อสเตนเลส
ประเภทท่อไอเสีย ไปยังอุตสาหกรรมรถยนต์ และอุตสาหกรรมรถจักรยานยนต์
รวมทั้งบริษัทย่อยรายบริษัท สเตนเลสทางเลือก จำกัด ซึ่งเป็นผู้จำหน่ายสเตนเลสเกรดเฉพาะ
มีศักยภาพในการจำหน่ายสินค้าไปยังผู้ประกอบการในอุตสาหกรรมเครื่องใช้ไฟฟ้า
อุตสาหกรรมยานยนต์ อุสาหกรรมคอมพิวเตอร์ และอุตสาหกรรมอาหาร นอกจากนี้

2.5
ความเสี่ยงเกี่ยวกับการเปลี่ยนแปลงของยอดขายอันเป็นผลเนื่องจากบริษัทและบริษัทย่อยไม่สามารถจัดหาผลิตภัณฑ์และให้บริการให้สอดคล้องกับความต้องการของลูกค้ากลุ่มเป้าหมาย

ลูกค้ากลุ่มเป้าหมายของบริษัทและบริษัทย่อยประกอบด้วยผู้ประกอบการในอุตสาหกรรมต่างๆ เช่น
อุตสาหกรรมเครื่องใช้ไฟฟ้า อุตสาหกรรมก่อสร้าง อุตสาหกรรมยานยนต์ อุตสาหกรรมคอมพิวเตอร์
อุตสาหกรรมอาหาร เป็นต้น (รายละเอียดตามส่วนที่ 1 ข้อ 4.2.6 ลักษณะลูกค้า)
โดยลูกค้าดังกล่าวต้องการผลิตภัณฑ์และบริการที่มีคุณภาพและ ราคาตลาดที่เหมาะสม
หากบริษัทและบริษัทย่อยไม่สามารถจัดหาผลิตภัณฑ์ที่มีคุณภาพและให้บริการให้สอดคล้องกับความต้องการของลูกค้ากลุ่มเป้าหมายดังกล่าว
อาจส่งผลให้ลูกค้ากลุ่มเป้าหมายไม่ใช้ผลิตภัณฑ์และบริการของบริษัทและบริษัทย่อย
ซึ่งจะส่งผลในแง่ลบต่อยอดขายของบริษัทและบริษัทย่อย

อย่างไรก็ตาม บริษัทและบริษัทย่อยมีนโยบายจัดหา แปรรูป
และให้บริการด้านศูนย์บริการสเตนเลสโดยคำนึงถึงคุณภาพของผลิตภัณฑ์และบริการ
โดยมุ่งเน้นการผลิตสินค้าที่มีคุณภาพและเป็นไปตามมาตรฐานที่ยอมรับกันทั่วไปโดยได้รับการรับรองมาตรฐานอุตสาหกรรม
ISO 9001:2000 / ISO14001 / TS16949 การคัดเลือกวัตถุดิบที่มีคุณภาพจากผู้ผลิตที่น่าเชื่อถือ
ผลิตและแปรรูปด้วยเครื่องจักรทันสมัย มีการตรวจสอบคุณภาพทุกขั้นตอน ส่งมอบสินค้าตรงเวลา
และกำหนดราคาจำหน่ายผลิตภัณฑ์ให้สอดคล้องกับราคาตลาด
ดังจะเห็นได้จากการที่บริษัทมียอดขายภายในประเทศทั้งโดยตรงหรือผ่านผู้ประกอบชิ้นส่วนให้กับลูกค้าจำนวนมากเป็นผู้ผลิตที่ใช้ตราสินค้าระดับประเทศที่มีชื่อเสียงและเน้นคุณภาพเป็นสิ่งที่สำคัญ

2.6 ความเสี่ยงเกี่ยวกับการเข้ามาของคู่แข่งขันรายใหม่

ปัจจุบันการประกอบธุรกิจของบริษัทในด้านการแปรรูปสเตนเลส ได้แก่ การจัดหา แปรรูป
ผลิตและจำหน่ายผลิตภัณฑ์สเตนเลส มีผู้ประกอบการในประเทศที่ทำธุรกิจใกล้เคียงกับบริษัทประมาณ
2-3 ราย นอกจากนี้บริษัทย่อยรายบริษัท ออโต้ เม็ททอล จำกัด
ประกอบธุรกิจผลิตและจำหน่ายท่อสเตนเลสประเภทท่อไอเสียสำหรับอุตสาหกรรมยานยนต์ที่ใช้เครื่องจักรเทคโนโลยี
FFX ของประเทศญี่ปุ่น เป็นรายแรกในเอเชียตะวันออกเฉียงใต้ และบริษัทย่อยบริษัท
สเตนเลสทางเลือก จำกัด
ประกอบธุรกิจจำหน่ายผลิตภัณฑ์สเตนเลสเกรดเฉพาะนิกเกิลต่ำจากประเทศญี่ปุ่นเพียงรายเดียวในประเทศไทย
(รายละเอียดตามส่วนที่ 1 ข้อ 4.2.3 ภาวะการแข่งขัน)
บริษัทและบริษัทย่อยจึงมีความเสี่ยงจากการเข้ามาของคู่แข่งขันรายใหม่
ซึ่งอาจส่งผลกระทบต่อยอดขายและส่วนแบ่งตลาดของบริษัทและบริษัทย่อย

อย่างไรก็ตาม การประกอบธุรกิจของบริษัทและบริษัทย่อยต้องอาศัยปัจจัยต่างๆ เกื้อหนุน
ประกอบด้วย

(1) ความเชี่ยวชาญเฉพาะด้าน
และประสบการณ์ยาวนานในการพัฒนาผลิตภัณฑ์ให้มีคุณภาพและตรงกับความต้องการของลูกค้ากลุ่มเป้าหมายซึ่งเป็นผู้ประกอบการในอุตสาหกรรมต่างๆ
ดังจะเห็นได้จากประสบการณ์การประกอบธุรกิจของบริษัทเป็นระยะเวลากว่า 20 ปี

(2) ต้องอาศัยบุคลากรที่มีความรู้ ความเชี่ยวชาญ และประสบการณ์ในการประกอบธุรกิจ

(3) ต้องอาศัยความสัมพันธ์ในการทำธุรกิจที่ดีและต่อเนื่องกับผู้ผลิต และ
จำหน่ายวัตถุดิบและลูกค้ากลุ่มเป้าหมาย

(4)
การประกอบธุรกิจของบริษัทและบริษัทย่อยต้องใช้เงินลงทุนสูงในการจัดหาที่ดินเพื่อเป็นที่ตั้งโรงงาน
การก่อสร้างโรงงาน และการลงทุนในเครื่องมือเครื่องจักรที่มีประสิทธิภาพ

(5) บริษัท และบริษัทย่อยรายบริษัท ออโต้ เม็ททอล จำกัด
ได้รับการส่งเสริมการลงทุนจากคณะกรรมการส่งเสริมการลงทุน ได้แก่ สิทธิพิเศษทางภาษี
รวมถึงการได้รับยกเว้นอากรขาเข้าสำหรับวัตถุดิบและวัสดุที่จำเป็นที่ต้องนำเข้ามาจากต่างประเทศ
ได้รับการยกเว้นอากรขาเข้าสำหรับเครื่องจักร

(6) บริษัท และบริษัทย่อย
ยังได้รับการสนับสนุนทางด้านทางด้านเทคนิคในการผลิตสินค้าเพื่อสร้างความมั่นใจในด้านคุณภาพ
และ การขยายผลิตภัทฑ์ใหม่ๆ เพื่อเพิ่มฐานลูกค้าของบริษัทได้กว้างขวางมากขึ้น
จากหุ้นส่วนทางกลยุทธของธุรกิจ เช่น Mory Industries Inc. ประเทศญี่ปุ่น และ Nippon
Metal Industry Co., Ltd.ประเทศญี่ปุ่น

จากปัจจัยดังกล่าวข้างต้นส่งผลให้บริษัทและบริษัทย่อยมีข้อได้เปรียบต่อการเข้ามาของผู้ประกอบการรายใหม่

  2.7 ความเสี่ยงจากอัตราแลกเปลี่ยน

บริษัทและบริษัทย่อยมีการนำเข้าวัตถุดิบ คือ ม้วนเหล็กกล้าไร้สนิมรีดเย็นจากต่างประเทศบางส่วน
และนำเข้าสเตนเลสเกรดเฉพาะจากต่างประเทศ โดยในงวดปีบัญชี 2552 และ งวดปีบัญชี 2553
บริษัทและบริษัทย่อยมีมูลค่าการนำเข้าวัตถุดิบจากต่างประเทศคิดเป็นสัดส่วนประมาณร้อยละ 50.61
และร้อยละ 38.54 ของยอดสั่งซื้อรวม ตามลำดับ
การสั่งซื้อวัตถุดิบจากต่างประเทศดังกล่าวเป็นการสั่งซื้อในสกุลเงินเหรียญสหรัฐอเมริกา
ในขณะที่รายได้จากการขายส่วนใหญ่ในงวดปีบัญชี 2552 และ งวดปีบัญชี 2553
คิดเป็นสัดส่วนประมาณร้อยละ 95.77 และร้อยละ 96.81 ของยอดขายรวม ตามลำดับ
เป็นการจำหน่ายในประเทศในสกุลเงินบาท
ส่งผลให้บริษัทและบริษัทย่อยมีความเสี่ยงจากความผันผวนของอัตราแลกเปลี่ยน

อย่างไรก็ตาม
บริษัทและบริษัทย่อยได้บริหารความเสี่ยงจากอัตราแลกเปลี่ยนโดยการทำสัญญาซื้อขายเงินตราต่างประเทศล่วงหน้า
(Forward contract) หรือชำระค่าวัตถุดิบก่อนกำหนด
โดยพิจารณาตามความเหมาะสมของกระแสเงินสดและสถานการณ์ในขณะนั้นๆ
การตกลงทำสัญญาซื้อขายเงินตราต่างประเทศล่วงหน้าดังกล่าว ส่วนใหญ่มีอายุสัญญาไม่เกินหนึ่งปี
นอกจากนี้ บริษัทยังมีบัญชีเงินฝากในสกุลเงินตราต่างประเทศ (Foreign Currency Deposit
Account – FCD) เมื่อบริษัทขายสินค้าให้กับลูกค้าต่างประเทศ
เงินที่ชำระค่าสินค้าจะถูกฝากไว้ในบัญชีดังกล่าวโดยไม่มีการแลกเป็นเงินบาท
และเมื่อบริษัทนำเข้าวัตถุดิบจากต่างประเทศ บริษัทก็จะชำระค่าวัตถุดิบจากบัญชีดังกล่าวเช่นกัน
จึงช่วยลดความเสี่ยงด้านอัตราแลกเปลี่ยน
ในอนาคตบริษัทและบริษัทย่อยคาดว่าจะยังคงต้องสั่งซื้อวัตถุดิบจากต่างประเทศบางส่วนต่อไป ดังนั้น
บริษัทและบริษัทย่อยมีนโยบายที่จะบริหารความเสี่ยงจากอัตราแลกเปลี่ยนโดยการทำสัญญาซื้อขายเงินตราต่างประเทศล่วงหน้าและการมีบัญชีเงินฝากเงินตราต่างประเทศ
ซึ่งจะพิจารณาให้เหมาะสมกับสภาวะการณ์ในขณะนั้น ๆ

  2.8 ความเสี่ยงจากความผันผวนของอัตราดอกเบี้ย

ณ วันที่ 31 มีนาคม 2552- 2553 บริษัท และบริษัทย่อย มีภาระหนี้เงินเบิกเกินบัญชี
เงินกู้ยืมระยะสั้นและเจ้าหนี้ทรัสต์รีซีทค้างชำระสุทธิอยู่จำนวน 397.91 ล้านบาท และ 323.19
ล้านบาท ดังนั้นหากอัตราดอกเบี้ยมีการปรับตัวสูงขึ้นในอนาคต
อาจจะส่งผลกระทบต่อความสามารถในการชำระดอกเบี้ยและผลการดำเนินงานของบริษัทฯได้

อย่างไรก็ตาม
หนี้ทั้งหมดเป็นหนี้อัตราดอกเบี้ยลอยตัวหรือเป็นอัตราคงในระยะสั้นซึ่งใกล้เคียงกับอัตราตลาด
ความเสี่ยงจากอัตราดอกเบี้ยจึงอยู่ในระดับต่ำ
ในเรื่องดังกล่าวบริษัทฯได้ให้ความสำคัญกับการบริหารต้นทุนทางการเงินอย่างงระมัดระวัง
โดยเลือกใช้สินเชื่อจากสถาบันการเงินที่คิดอัตราดอกเบี้ยต่ำ และ
เลือกใช้อัตราดอกเบี้ยคงที่ในระยะสั้น และในระยะยาวจะเลือกใช้อัตราดอกเบี้ยลอยตัว
เพื่อสามารถปรับเป็นอัตราที่สอดคล้องกับตลาดได้ในอนาคต
รวมไปถึงการบริหารการหมุนเวียนสินค้าคงเหลือให้มีประสิทธิภาพมากขึ้นและลดปริมาณสินค้าคงเหลือลงเพื่อลดภาระเงินกู้

  2.9 ความเสี่ยงเกี่ยวกับการบริหารจัดการสินค้าคงคลัง

บริษัทและบริษัทย่อยประกอบธุรกิจหลักในด้านการแปรรูปผลิตภัณฑ์สเตนเลสม้วนอย่างครบวงจร
ธุรกิจหลักประกอบด้วยการจัดหา แปรรูป ผลิตและจำหน่ายผลิตภัณฑ์สเตนเลส
สินทรัพย์ที่สำคัญของบริษัทและบริษัทย่อย คือ สินค้าคงเหลือ ณ วันที่ 31 มีนาคม 2552
บริษัทและบริษัทย่อยมีสินค้าคงเหลือจำนวน 465.97 ล้านบาท (คิดเป็นสัดส่วนร้อยละ 38.73
ของสินทรัพย์รวม) และ ณ วันที่ 31 มีนาคม 2553 บริษัทและบริษัทย่อยมีสินค้าคงเหลือจำนวน
463.05 ล้านบาท (คิดเป็นสัดส่วนร้อยละ 33.40 ของสินทรัพย์รวม)
บริษัทจึงมีความเสี่ยงหากสินค้าคงเหลือดังกล่าวไม่มีการหมุนเวียนในระดับที่เหมาะสมซึ่งอาจจะส่งผลต่อสภาพคล่องและฐานะการเงินของบริษัทและบริษัทย่อย

อย่างไรก็ตาม บริษัทและบริษัทย่อยได้นำระบบการจัดการห่วงโซ่อุปทาน (Supply Chain
Management) มาใช้ และได้พัฒนาระบบดังกล่าวอย่างต่อเนื่อง
ส่งผลให้บริษัทและบริษัทย่อยสามารถสั่งซื้อวัตถุดิบได้ในปริมาณที่ต้องการใช้
ผลิตสินค้าได้ตรงกับความต้องการของลูกค้า
และส่งมอบสินค้าให้แก่ลูกค้าได้ตามกำหนดเวลาที่ลูกค้าต้องการ
ซึ่งทำให้บริษัทและบริษัทย่อยมีการบริหารต้นทุนและการบริหารจัดการสินค้าคงคลังที่มีประสิทธิภาพ
ดังจะเห็นได้จากระยะเวลาขายสินค้าของบริษัทและบริษัทย่อย เมื่อพิจารณาจากงบการเงิน ณ วันที่
31 มีนาคม 2552 มีระยะเวลาการขายสินค้าเฉลี่ย 49 วัน และ ณ วันที่ 31 มีนาคม 2553
มีระยะเวลาการขายสินค้าเฉลี่ย 43 วัน ส่งผลให้ระยะที่ผ่านมาไม่ประสบปัญหาด้านสภาพคล่อง